Hoop kan by almal seëvier - Corona Krisissentrum
Tuis / Helpende Hand / Hoop kan by almal seëvier
Hoop kan by almal seëvier
Helpende Hand het vanjaar begin deur twee inisiatiewe bekend te stel in 'n poging om ons land se mense meer "hoopfiks" te maak.
Helpende Hand se tema in 2018 was "Met Hart". In 2019 was dit "In Krag" en vanjaar is dit "Tot Hoop".
Alle projekte wat Helpende Hand aanpak, word met hart en in krag gedoen om tot hoop te lei," sê Hannes Noëth, uitvoerende direkteur van Solidariteit Helpende Hand.
"Dit is vir Helpende Hand baie belangrik om geestelike en kulturele armoede ook te takel en nie net fisiese armoede nie – daarom is die inisiatiewe, Helpende Woord en die Hoopfiksgids, van stapel gestuur."
Helpende Woord bestaan uit 'n reeks geestelike boodskappe wat gratis op sosialemediaplatforms beskikbaar is vir enigiemand om daarna te kyk. Volg gerus hierdie skakel https://www.youtube.com/channel/UC4a6OxJVCv1iYCtt6TjpGMQ
"In 'n gejaagde lewe met dikwels beperkte inligting tot ons beskikking, bied Helpende Woord weekliks geestelike pitkos om hoop te skep. Elke episode is tussen drie en vyf minute lank en eenvoudige Bybelse waarhede word daarin visueel vir die sosialemediagebruiker aangebied. Sodoende word die goeie nuus van hoop op enige tyd en op enige plek toeganklik gemaak vir almal wat oor 'n selfoon, tablet of rekenaar beskik," sê Noëth.
"Dit is ons roeping om op ons YouTube-kanaal (Woorde uit sy Woning) deur Skrifgetroue preke, Bybelstudies en Kategismusuitleg die Evangelie van Jesus Christus te versprei in Suid-Afrika en orals in die wêreld waar gelowiges 'n behoefte het om die Woord te hoor," sê ds. Opperman.
Die Hoopfiksgids is opgestel deur die bekende sielkundige, skrywer en lewensafrigter, dr. Eugene Kemp, en bied 11 riglyne oor hoe om hoopfiks te word en te bly.
"Hoop word nie bepaal deur jou omstandighede nie," verduidelik dr. Kemp. "Hoop is nie net 'n gevoel of 'n wens nie, soos as jy vir 'n werksonderhoud gaan of hoop vir 'n gemaklike parkeerplek naby die winkelsentrum se ingang nie. Hoop het 'n geestelike perspektief! Hoop is 'n hoekpilaar saam met geloof en liefde. Ware hoop is met ware geloof en liefde ingebed. Ware hoop regverdig sy sinvolle bestaan in 'n verhouding met die lewende God."
Kyk op Helpende Hand se Facebook-blad by facebook.com/helpendehand/ na al die episodes van Helpende Woord wat reeds vrygestel is. 'n Nuwe oordenking word elke Vrydag om 11:00 gelaai.